b"\n_START_ARTICLE_\nXavier Romeu i Juv\xc3\xa9\n_START_SECTION_\nBiografia\n_START_PARAGRAPH_\nDurant el curs 1969-1970, va estudiar dramat\xc3\xbargia a la Facultat de Teatre de Praga i all\xc3\xa0 va prendre contacte amb el Cercle Ling\xc3\xbc\xc3\xadstic de Praga, les idees del qual aplic\xc3\xa0 despr\xc3\xa9s a la fonologia catalana. Particip\xc3\xa0 activament en els fets de la Primavera de Praga, experi\xc3\xa8ncia que l'aferm\xc3\xa0 en el seu socialisme internacionalista. Viatj\xc3\xa0 per diversos pa\xc3\xafsos europeus, on feia alhora els seus estudis i feines que li cobrissin les despeses. Tamb\xc3\xa9 fou traductor de moltes obres de lleng\xc3\xbces diverses al catal\xc3\xa0. Fou professor de gram\xc3\xa0tica hist\xc3\xb2rica i de ling\xc3\xbc\xc3\xadstica a Tarragona i tamb\xc3\xa9 f\xc3\xa9u classes de fonologia i de dicci\xc3\xb3 catalanes a l'Institut del Teatre de Barcelona. Forma part de l'anomenada Generaci\xc3\xb3 dels 70 i fou membre dels col\xc2\xb7lectius d'escriptors Trencavel i Of\xc3\xa8lia Dracs. Fou professor a la Universitat Catalana d'Estiu._NEWLINE_Fou el presentador del primer acte que l'independentisme catal\xc3\xa0 modern organitz\xc3\xa0 al Fossar de les Moreres de Barcelona l'11 de setembre del 1977. El 1978 entr\xc3\xa0 al Partit Socialista d'Alliberament Nacional (PSAN) i va fer part, des del 1979, dels Comit\xc3\xa8s Central i Executiu i, alhora, dirig\xc3\xad el consell de redacci\xc3\xb3 de la revista Lluita. El 1980 impuls\xc3\xa0 la creaci\xc3\xb3 dels Comit\xc3\xa8s de Solidaritat amb els Patriotes Catalans (CSPC). Fou un prol\xc3\xadfic assagista cultural i pol\xc3\xadtic, amb articles publicats a Revista del Centre de Lectura de Reus, Canig\xc3\xb3, Recull, Avui, Pres\xc3\xa8ncia, Mestral, Lluita, A Nosa Terra i Punto y Hora de Euskal Herria. Mor\xc3\xad en un accident de tr\xc3\xa0nsit."